ആ യുവാവ് മരണത്തിന് കീഴടങ്ങി പരിക്കുകളോടെ ട്രെയിനില് നിന്ന് കണ്ടെത്തിയത് മുതല് അബോധാവസ്ഥയില് ആരെന്നറിയാതെ, ഒരു തെളിവുമില്ലാതെ വിടവാങ്ങി കാസര്കോട്: www.kasargodvartha.com 04.11.2021 അടിയേറ്റ പാടുകളോടെ ട്രെയിനില് നിന്ന് അബോധാവസ്ഥയില് കണ്ടെത്തിയ യുവാവ് മരിച്ചു. ഒരിക്കല് പോലും യുവാവിന് ബോധം തിരിച്ചു കിട്ടാത്തതിനാല് ഇയാള് ആരാണെന്ന് പൊലീസിന് ഇതുവരെയും തിരിച്ചറിയാനായിട്ടില്ല. യുവാവിനെ കണ്ടെത്തുമ്ബോള് കയ്യില് 10 ദിവസം മുമ്ബേയെടുത്ത 10 രൂപയുടെ ടികെറ്റ് മാത്രമാണുണ്ടായിരുന്നത്. മറ്റ് തിരിച്ചറിയാനുള്ള യാതൊന്നും യുവാവിന്റെ പക്കല് നിന്ന് ലഭ്യമായിരുന്നില്ല. തിരിച്ചറിയാനായി പല നിലയിലും പൊലീസ് അന്വേഷങ്ങള് നടന്നെങ്കിലും ഒന്നിനും ഫലമുണ്ടായില്ല. വിവിധ ഭാഗങ്ങളിലായി ബോര്ഡുകള് വരെ പൊലീസ് സ്ഥാപിച്ചിരുന്നു. ഒരു തെളിവ് പോലും ബാക്കി വെക്കാതെയാണ് പരിയാരത്തുള്ള കണ്ണൂര് ഗവ. മെഡികല് കോളജില് യുവാവ് മരണപ്പെട്ടത്. കോയമ്ബത്തൂര് ഇന്റര്സിറ്റി എക്സ്പ്രസിന്റെ തറയില് അടിയേറ്റ പാടുകളോടെ അബോധാവസ്ഥയില് കമിഴ്ന്ന് കിടന്ന നിലയിലാണ് ഒക്ടോബര് 25 ന് യുവാവിനെ കണ്ടെത്തിയത്. തലയുടെ പിറകില് അടിയേറ്റ് രക്തം കളം കെട്ടിയ നിലയിലായിരുന്നു യുവാവ്. യാത്രക്കാര് റെയില്വേ ലോകോ പൈലറ്റിനു വിവരം നല്കിയതിനെ തുടര്ന്ന് അദ്ദേഹം കാഞ്ഞങ്ങാട് റെയില്വേ സ്റ്റേഷന് മാസ്റ്ററുമായി ബന്ധപ്പെടുകയും തുടര്ന്ന് പൊലിസിലും ആംബുലന്സിലും വിവരം കൈമാറുകയായിരുന്നു. ട്രെയിന് കാഞ്ഞങ്ങാട്ട് എത്തിയ ഉടന് യുവാവിനെ ആംബുലന്സില് കയറ്റി ജില്ലാ ആശുപത്രിയില് പ്രവേശിപ്പിക്കുകയും നില ഗുരുതരമായതിനെ തുടര്ന്ന് കണ്ണൂര് ഗവ. മെഡികല് കോളജിലേക്ക് മാറ്റുകയുമായിരുന്നു. യുവാവ് ഉത്തരേന്ത്യന് സ്വദേശിയാണെന്നാണ് പൊലീസ് നിഗമനം. തുടര്നടപടികള് ഉന്നത ഉദ്യോഗസ്ഥരുമായി ചര്ച ചെയ്ത് തീരുമാനിക്കുമെന്ന് പൊലീസ് പറയുന്നു.